
Més de vint anys després de la seva darrera posada en escena, arriba a la Sala Petita Primera història d’Esther, una de les obres cabdals de Salvador Espriu. I ho fa de la mà d’un dels joves directors de més projecció a l’escena catalana: Oriol Broggi.

L’obra de Salvador Espriu té en Primera història d’Esther una de les seves fites indiscutibles. Escrita el 1948, Primera història té lloc a la població de Sinera, mítica i recurrent d’Espriu, recreació de l’Arenys de Mar dels records d’infància. A partir d’una relectura del tema bíblic d’Esther, com la que ja havia fet Jean Racine al segle xvii, ens parla de qüestions com la deshumanització del poder, la vanitat i la família.

A mesura que passa el temps, es consolida la figura de Salvador Espriu, tant pel que fa a la seva condició de poeta com a la de prosista i home de teatre. Espriu entra al Teatre Nacional de Catalunya amb aquest text, que destaca pel seu extraordinari ús de la llengua, en una mena d’homenatge a un català alhora refinat i popular. En aquest sentit, Primera història d’Esther, un dels cims de la literatura catalana de postguerra, és un autèntic monument a la paraula. Espriu va voler fer un homenatge a un català que s’estava perdent, i aconsegueix elaborar un discurs complex i refinat, però alhora amb un acurat sentit de l’humor i desbordant d’intel·ligència.

Sobre Primera història d’Esther
Amb la publicació de Primera història d’Esther, l’any 1948, Salvador Espriu declarava que havia volgut fer uns «funerals de la meva llengua», per tal de demostrar que «si el col·lapse era definitiu era per causes externes». Però aquest «monument pòstum i definitiu de les possibilitats literàries» del català (en paraules de Joaquim Molas) es va convertir ben aviat en un text mític, en un estímul poderós que va penetrar molt a fons dins els cercles intel·lectuals, literaris i cívics, encara minoritaris, d’aquells anys, uns anys en què tot just s’iniciava la «represa» del teatre i l’edició en català. Primera història d’Esther va ser, doncs, tot el contrari d’un testament. El van acollir primer els universitaris i els intel·lectuals que van crear la revista Ariel, tal com consigna Joan Oliver en uns articles summament divertits a Serra d’Or sobre la frustrada representació de l’obra l’any 1952 als jardins d’una casa de la burgesia barcelonina. Quan l’any 1957 va ser estrenada per l’Agrupació Dramàtica de Barcelona sota la direcció de Jordi Sarsanedas, certs grups universitaris que ens iniciàvem en la lluita organitzada contra el règim ja en sabíem fragments de memòria, i els recitàvem i comentàvem. En aquest mateix any i en una breu introducció al seu Pigmalió, Joan Oliver proposa Primera història d’Esther com a «un punt de partida, un exemple solitari, una pedra angular per al futur edifici» d’un teatre català renovat. Vénen després els muntatges de Ricard Salvat (1962 i 1977), el primer amb l’Escola d’Art Dramàtic Adrià Gual, que va fer època, i de Lluís Pasqual, el 1982. Ara, vint-i-cinc anys després, el Teatre Nacional de Catalunya espera que, en mans d’un director jove, el text espriuà acrediti la seva condició de clàssic indiscutible del nostre teatre i de testimoni d’una època de lluita per a la supervivència d’una llengua que encara viu entre problemes.

Feliu Formosa
A la manera de Salvador Espriu, 
a mode de disculpa

«Improvisació per a titelles. Imagina els trucs escenogràfics que et convinguin.» Dues úniques acotacions. Sembla que l’autor ens vulgui dir: «fes el que vulguis», o potser: «fes el que puguis». L’obra que tenim entre mans és difícil, teatralment poc explorada i, en canvi, socialment –en els cercles de la nostra intel·lectualitat– molt coneguda, i àdhuc esperada.
Jo no sóc escriptor, ni estudiós, ni massa «estudiador». Ni sóc excessivament seriós. Tampoc no sóc –ara ja– gaire espectador. Sí que sóc català, en certa manera sinerenc, i vinc d’un món familiar i íntim semblant al de l’autor.

I m’atrau la seva treballada ironia.

Sóc, doncs, admirador d’Espriu; com ho sóc de Sòfocles, o de Sagarra –per dir-ne, excuseu-me, dos més–. Crec que puc parlar en nom de l’equip. I crec que puc parlar, també, en nom de molts dels espectadors de l’obra que presentem.

Hem volgut explicar-vos una història. No més. La nostra història; a partir de la d’Espriu; i la seva, a partir de la bíblica història d’Esther, –o d’Ester–. No hem volgut anar més enllà, de debò, perquè Espriu ja ens porta prou lluny, enllà de la mar.
Hem procurat comprendre, explicar, i oblidar, després.

Us proposem un joc, un text, un muntatge.

Després, mentre les hores s’afeixuguin i xisclin pels rials les orenetes, considerareu, jutjareu, i decidireu si voleu guardar tot això, com a record, en un indret del pensament.

Oriol Broggi

Barcelona, gener de 2007

Dibuix del titella del Rei Assuerus

Salvador Espriu i el teatre

L’obra teatral de Salvador Espriu s’inicia en la immediata postguerra, amb Antígona, una reescriptura concisa i esquemàtica del mite clàssic destinada a donar un missatge de reconciliació. L’obra no es va poder publicar fins al 1955, en un volum que recollia també la seva traducció lliure de Fedra, de Llorenç Villalonga. El 1948 publica Primera història d’Esther, una obra de gran complexitat, que és considerada una de les fites més importants de la literatura catalana del segle XX. Després d’un intent fallit de representació en una casa particular, Primera història d’Esther és estrenada al Palau de la Música per l’Agrupació Dramàtica de Barcelona el 1957, amb direcció de Jordi Sarsanedas. La mateixa companyia estrena, l’any següent, Antígona, amb direcció de Frederic Roda.

La novetat formal i la contundència ideològica i verbal dels textos dramàtics i de la seva obra poètica i narrativa el converteixen, a partir del 1960, en un dels grans referents del teatre més renovador del moment, l’anomenat teatre independent. L’Escola d’Art Dramàtic Adrià Gual, que dirigia Ricard Salvat, porta a escena La pell de brau (1960), les reestrenes de Primera història d’ Esther (1962) i d’Antígona (1963) i els muntatges sobre Gent de Sinera (1963) i Ronda de mort a Sinera (1965), amb textos d’Espriu dramatitzats per Salvat. D’aquesta obra se’n fan quatre versions més, els anys 1969, 1975, 1980 i 2002.

L’any 1978, estrena Una altra Fedra, si us plau (1978), una obra impulsada per Núria Espert, que la protagonitza, amb direcció de Lluís Pasqual. Aquest, a més, torna a muntar Primera història d’Esther, col·laboració entre el Teatre Lliure i el Centre Dramàtic de la Generalitat, el 1982.

Primera història d’Esther, 
improvisació per a titelles

Entre Susa i Sinera

Estructurada com a teatre dins del teatre, Primera història d’Esther parteix de la narració bíblica, traslladada sense grans modificacions a l’espai d’un teatre de titelles. El reemplaçament provoca un canvi radical del significat del text bíblic, que Espriu converteix en una reflexió sobre la condició humana i, alhora, en un missatge de perdó, reconciliació i tolerància.
L’acció bàsica de l’obra transcorre en el Jardí dels cinc arbres, de Sinera, on s’ha muntat un teatre de putxinel·lis per representar la faula de la reina Esther, escrita pel titellaire Salom. La funció és organitzada per Mossèn Silví Saperes, que ha convidat la gent del poble, i per l’Altíssim, un captaire cec, que és acompanyat per Neua, i per Tianet, “el local fenomen”. Al llarg de la representació, l’Altíssim s’encarrega de connectar els espais de Susa, on té lloc la història d’Esther, i de Sinera, i de fer les funcions de director escènic, fins a convertir-se en el responsable conductor de l’espectacle ofert al públic. Així, aquests dos espais teatrals se superposen i es barregen constantment: personatges i públic són conscients de trobar-se enmig d’una representació.

El misteri de les paraules

Un dels trets més sorprenents de l’obra és el tractament de la llengua. L’autor sabia quines eren les dificultats de comprensió de l’obra, escrita en “una parla moribunda ja quasi inintel·ligible per a molts de nosaltres”, però també sabia què calia, volia i podia fer: exhibir la riquesa i la varietat de registres expressius lèxics i estilístics d’una llengua que, com el poble, “no vol morir”. Espriu forja un discurs literari, semblant al dels esperpents de Valle-Inclán, destinat a obtenir el màxim d’expressivitat: lèxic popular, argot, arcaismes, cultismes, dialectalismes, manlleus d’altres llengües, etc. Tant o més que un testament, una autèntica exhibició lèxica, fonètica i sintàctica, que l’espectador ha de fer seva més enllà, fins i tot, de la total i sempre difícil intel·ligibilitat de les paraules.

Espriu parla de Primera història d’Esther

«En aquesta terrible, crítica, romàntica, cruel, pedant època nostra, no solament totes les coses han estat ja dites sinó que han estat mil i mil cops repetides. Com parlaria, doncs, de les meves opinions i de les meves raons profundes, si alguna n’he arribat mai a tenir? Vaig endevinar fa vint anys la bellugor d’aquests titelles, i entretant ha crescut una nova generació. A ella primordialment em dirigeixo, m’agradaria que ella m’entengués. El seu combat és també el meu, una lluita contra una lenta, gairebé immòbil, culpable, obscena, vergonyosa digestió de serp. No per sempre l’ofidi ha de poder estar devorant i paint, al sol i amb placidesa, el mateix conill. 

Cal canviar de pell i fins i tot de naturalesa –d’estructures, com sento que avui es diu. Si vas al teatre, si m’escoltes, no deixis de rumiar això, que és, d’altra banda, tan elemental com evident: l’evangeli.»

Salvador Espriu 

Fragment del programa de Primera història d’Esther. Teatre Grec. 1977

Titella del Rei Assuerus

a Oriol Broggi

Per començar, explica’ns una mica els orígens d’aquest projecte.

El projecte de Primera història va sorgir de manera natural, arran de les converses que vaig mantenir amb Sergi Belbel, i de l’interès personal que tenia en dur-lo a terme. El món d’Espriu m’interessa moltíssim per diverses raons: intel·lectualment i perquè hi tinc vinculacions personals, tant amb l’autor com amb el seu món.

Què et va motivar a assumir la direcció d’una obra com Primera història d’Esther, un dels textos clàssics de la literatura catalana del segle xx?

La veritat és que, quan es va cristal·litzar la idea de poder fer Primera història d’Esther i vaig tornar a llegir el text, aquest cop amb la perspectiva de dirigir-lo, tot plegat se’m va fer molt costa amunt. La meva primera reacció, davant el text d’Espriu, va ser de susto, i d’una certa reticència. Però en una segona lectura, vaig començar a entendre moltes coses. És, sens dubte, un text difícil d’un autor difícil, un text que s’ha fet molt poques vegades i sempre amb la petjada de grans creadors. Això fa que sigui realment complicat d’acostar-s’hi. Però l’obra és molt bona, i quan entres en el joc que et proposa, comences a veure que en sorgeix alguna cosa realment forta que no saps d’on ve, i que fa que els actors que l’han representada se la sàpiguen de memòria, i que molts espectadors també puguin recitar-ne parts extenses. Per a mi, tot això suposa un autèntic desafiament.

Pots dir-nos quatre coses sobre la teva proposta de direcció?

He intentat enfocar el meu muntatge de manera molt personal, mirant d’evitar al màxim tots els prejudicis que hem generat al voltant del món d’Espriu. També deixo molt de banda les imatges preconcebudes dels muntatges anteriors, de Sarsanedas, Salvat, Pasqual i Puigserver. He intentat ser una mica gamberro, partint, com penso que sempre faig, de la fidelitat al text i del respecte per les coses. Però en aquest cas m’he volgut permetre ser gamberro. I tinc ganes de veure’n els resultats.

El que sí que has fet és documentar-te.

Efectivament, tot l’equip s’ha documentat al voltant de la figura d’Espriu, tot i que el meu punt de partida és la meva visió personal de Primera història d’Esther i el seu autor. Les meves investigacions han estat de tipus aproximatiu, més que no pas exhaustiu. He tingut trobades amb gent molt diferent: des d’especialistes en l’obra d’Espriu, com Sebastià Bonet, fins a gent que ha treballat amb l’autor i les seves obres, com ara Ricard Salvat o Lluís Pasqual. M’he trobat amb molta gent que el va conèixer, i a tots ells, els he interrogat sobre la seva visió del món, i també sobre qüestions més personals, com ara quina música escoltava. D’aquí han sortit coses que apareixen de forma esporàdica per il·luminar aquest muntatge.

Primera història d’Esther és un text d’una complexitat admirable en matèria de llengua. Quines dificultats i quins avantatges planteja un text com aquest?
Començaré primer pels avantatges. Ser capaç de desllorigar un artefacte tan complex com aquest fa que et sentis molt satisfet, fins i tot feliç. Sens dubte, som davant d’un text riquíssim lingüísticament. I no només pel que fa a l’ús de paraules cultes, de diccionari. Espriu juga, estira al màxim les paraules. De fet, és un creador de lèxic. Primera història d’Esther, juntament amb textos de Verdaguer i d’Ausiàs March, és una de les obres més citades com a font al Diccionari Alcover-Moll, una dada ben indicativa. Però la Primera història és també complexa per les seves formes, les frases fetes, la terminologia popular. Salvador Espriu estableix amb el llenguatge, però també amb el temps i amb l’estructura, una mena de joc teatral, molt habitual en tots els grans dramaturgs, que trobo molt encertat. Espriu manté un joc amb allò que l’espectador coneix i amb el que desconeix, un joc que resulta apassionant. En definitiva, a Primera història d’Esther s’hi pot trobar de tot. Una obra de riquesa absoluta, que es fa molt difícil d’entendre, però que en canvi al final som capaços de desxifrar; això acaba resultant una font de plaer. Com a director, el meu gran repte és aconseguir que l’espectador senti aquest plaer, aquesta passió, que vegi que, més enllà del lèxic, és capaç de comprendre-la, i això el faci feliç. Si ho aconsegueixo, em sentiré satisfet.

Com has plantejat el treball amb els actors?

Els actors d’aquest muntatge vénen d’escoles i de procedències molt diverses i, per tant, fan servir parles diferents de la nostra llengua: valencians, mallorquins, del litoral, de l’interior de Barcelona, etc. La majoria, a més, no havia treballat mai al Nacional. És un equip molt jove i entusiasta. De vegades ens veiem una mica friquis, perquè estem fent coses realment diferents. I penso que ha sorgit entre nosaltres l’ambient idoni per a un muntatge com aquest. Evidentment, també tenim gent experimentada, grans figures, com en Joan Anguera, en Ramon Vila o l’Àngels Poch, que ja havien treballat al TNC i porten molts anys fent teatre. Tenim un equip jove, amb moltes ganes i molt creatiu, i aquesta creativitat ha aportat grans coses al muntatge. De fet, en els darrers muntatges que he fet, molts dels grans encerts han vingut dels actors. Evidentment, jo sóc el director, però m’agrada que els actors col·laborin, que facin aportacions a l’espectacle. Així doncs, el treball és molt obert i receptiu.

Tens en compte tota la qüestió dels titelles, tan característica de la Primera història?

I tant. La persona que s’encarrega dels titelles és Martí Doy, que fa de titellaire en el sentit clàssic de la paraula, és a dir, que construeix els ninots, i a més aporta la visió del titellaire, en els moviments, la distribució de l’espai i l’actitud dels titelles. Els titelles tenen llicència per fer coses que en un actor resultarien irreverents, però que en un titella ens fa entrar en un codi diferent, més infantil. Els titelles són irreverents per naturalesa, i tot això ho hem tingut molt en compte.

Al muntatge de Primera història d’Esther  hi surten titelles de tota mena: titelles grans com el del rei, que per moure’s l’han de fer anar dues persones; també n’hi ha de més petits, titelles de guant, ombres xineses, pantomimes... Ens permetem el luxe d’experimentar amb les diverses classes de titelles i, de pas, deixem Espriu en pau. Els nostres titelles, a més, apareixen de bon començament dins un gran teatrí que presideix l’escenari, però després hi surten i conquereixen tot el Nacional. En definitiva, treballem bastant amb el món dels titelles, tant pel que fa als ninots com el seu llenguatge i la seva actitud.

És a dir, que el món dels titelles va més enllà dels ninots...

Sí, ho abasta tot. Per exemple, Espriu ens parla molt sovint de la mort, i els titelles són uns personatges que encarnen molt bé aquesta idea. Tots som vius, però inevitablement mortals. En paraules d’Espriu, som «un flaix molt curt en la història». Aquesta sensació de mortalitat l’encarna molt bé el titella, que pren vida, però que en un instant torna a la mort, inanimat. Aquesta idea, aquesta metàfora, és originària d’Espriu, i jo l’aprofito.
A més de director, també has assumit les tasques d’escenografia i de so. Com has pensat resoldre els diferents espais dramàtics en la proposta escènica?

La meva proposta ha estat crear un gran espai. El públic de la Sala Petita es trobarà a banda i banda, en una disposició que feia temps que no es feia aquí. L’espectador, d’aquesta manera, hi és molt present, i com que al cap i a la fi aquesta és una obra de la gent del poble, perquè hi surt tot el poble de Sinera, l’espectador podrà sentir-se habitant d’aquesta població imaginària. L’obra comença amb una representació de titelles al poble, amb espectadors, i el públic que assistirà a la Sala Petita també podrà sentir-se espectador d’aquesta obra.

A l’escenari hi trobarem un espai únic i gran, fet amb moqueta, que representa la platja. També hi veurem diversos espais més petits: l’espai de la música, l’espai dels titelles, etc. I hi surten diversos elements, que he fet servir en altres muntatges. Per exemple, la gran taula que hi havia al Tartuf, les teles que apareixien en cinc espectacles meus, i que aquí les fem servir com a mar; també hi surt un xiprer viu –en els meus darrers muntatges he fet servir arbres vius–. És una manera de recrear, de forma respectuosa, el meu món.

Quin paper hi jugarà la llum? A Antígona, un dels darrers espectacles que has dirigit, la llum era tan important que semblava un personatge més.

A Primera història d’Esther comptem amb el mateix il·luminador que a Antígona, i la llum serà molt similar: una llum lateral, que ajuda a crear espai. A més, vull que tingui un to una mica trist, que reflecteixi una miqueta el caràcter general de l’espectacle. Que sigui evocadora, com una mena de capseta de música.

(Arribats a aquest moment, Broggi s’aixeca, regira dins una gran bossa de plàstic i en treu, efectivament, una capseta de música. Li dóna corda, i la deixa al costat de la gravadora.)
L’he portat per a l’assaig d’avui. ¿No perceps la melangia en la seva música? Doncs vull que la llum també l’evoqui. Una llum de tarda, que anirà acompanyada de xiscles d’orenetes, que també se sentien al muntatge d’Antígona, que trobo que representen una mica la banda sonora d’Arenys de Mar, i que a mi, personalment, em transmeten una certa melangia. També hi ha altres sons, com aquest de la capseta de música. Hi ha també cançons de Sisa, de Pau Riba, i un piano en directe.

Quina era la teva relació personal, abans de dirigir aquesta obra, amb la figura de Salvador Espriu i amb Primera història d’Esther? I quina és, ara, aquesta relació?

Salvador Espriu era amic del meu avi matern, i quan aquest va morir va deixar Espriu com a tutor de la meva mare. Per tant, ens coneixíem de família, i jo, de fet, vaig assistir al seu enterrament. Jo era ben petit, però Salvador Espriu era com una mena de mite vivent a casa. Personalment, el veia com aquell senyor tan important que teníem la sort de tenir a prop. La meva família el coneixia sense arribar a l’amistat, i per això tinc una petita relació personal amb Espriu i el seu món. Penso que si la meva àvia fos viva, li hagués fet molta il·lusió veure que faig un Espriu al Nacional.

Per altra banda, com a actor, vaig interpretar l’Autor al muntatge de la Ronda de mort a Sinera que es va fer l’any 2002 al Lliure. Per tant, vés per on, he passat de fer d’Espriu a muntar un Espriu!

Per últim, què diries als espectadors per convèncer-los que vinguin a veure l’espectacle?

Als espectadors, els diria que a Primera història d’Esther hi trobaran un tros d’història nostra, ben important, i que és fantàstic tenir l’oportunitat de reviure’l. Val la pena fer un nou cop d’ull a aquesta Catalunya mítica de Sinera. A més, Espriu no és un autor que es representi gaire sovint, i em fa l’efecte que ens està sortint un espectacle divertit. Més encara, molt divertit. Jo, com a director, sempre he estat partidari d’entristir una mica les obres: he fet una comèdia de Molière i m’ha agradat donar-li una pàtina de tristor. En aquest cas, però, m’ha passat tot el contrari: he volgut que sigui molt divertida. Amb un rerefons melangiós, però ben divertida.

Oriol Broggi, fent d'Espriu (personatge de l'Autor) a Ronda de mort a Sinera. Teatre Lliure, 2002
Les «primeres» 
Primeres històries d’Esther
	1957

Direcció: Jordi Sarsanedas.

Agrupació Dramàtica de Barcelona (ADB). Palau de la Música Catalana.
A la imatge, Jordi Sarsanedas interpretant l’Altíssim.

	1962

Direcció: Ricard Salvat 

Companyia de l’Escola d’Art Dramàtic Adrià Gual (EADAG). 

	1977

Direcció: Ricard Salvat.
Teatre Grec.

	1982

Direcció: Lluís Pasqual.

Companyia del Teatre Lliure.

Salvador Espriu parla d’ell mateix

No m’agrada gaire parlar de mi ni de les meves obres, sobretot dels meus poemes. D’altra banda, no sé el que és la Poesia, a no ser una mica d’ajuda per viure rectament i potser per ben morir.

Quasi a la ratlla dels quaranta anys, no puc omplir cap fitxa biogràfica del més petit interès. Vaig anar a la Universitat, procuro de guanyar-me la vida, encara no he tingut temps de casar-me, ni l’optimista coratge o l’abnegada desesperació de fer-ho. Detesto els premis literaris, l’avarícia i la brutícia, els homenatges, el vent, el desordre i el soroll, sortir de nit, menjar fora de casa, això que en diuen «vida de relació», els concerts, les confidències dels amics, aconsellar, les obscenes expansions de la vanitat. Mentre em deixin tranquil, estic disposat a creure, de molt bona fe, que tu i àdhuc vós, no importa qui, sou els millors escriptors del món. Sedentari, em plauria viatjar de tant en tant, amb una comoditat incompatible amb la modèstia de la meva bossa, i per això determino de no moure’m mai. Voldria viure al camp, amb quatre arbres i un tros de jardí, o almenys en una ciutat més neta que Barcelona, on la gent no s’escurés tan generosament el pit i altres pitjors i més repugnants interioritats. Voldria també veure els quadres de Vermeer de Delft, posseir unes quantes figuretes de pessebre de Ramon Amadeu i no haver d’escriure ni una ratlla més.

Penso finalment que la Humanitat està abocada a un pròxim i definitiu cataclisme, però, vist que el petit esdeveniment és tan indefectible com estúpid, demanaria, si gosés, que els papers no ens ho recordessin a cada moment amb tants escarafalls. 

Salvador Espriu

Barcelona, 14 de febrer de 1952

(Extret de Vuit poetes. Barcelona: Óssa Menor, 1952, p. 15-16.)

[image: image13.jpg]



Algunes opinions sobre Espriu

«La vida és [per a Espriu] un seguit de desgràcies grises i crepusculars alternades amb l’espetec d’una o altra catàstrofe violenta. Aquest és el laberint inexorable i fatídic.»
Josep Pla

«L’Espriu no és dels qui «surten» de la desolació: és dels que s’hi queden i en fan una coratjosa victòria ètica.»  

Joan Fuster

«[L’obra d’Espriu] és la història d’un compromís establert pel poeta amb el seu poble, tot i ser la història interior d’un itinerari d’una gran riquesa espiritual: la redempció del poeta està íntimament lligada a la salvació de la seva comunitat. 

Josep Maria Castellet

«Viure fora del seu propi temps, anunciar alguna cosa que no existeix encara, sembla ser el signe de Salvador Espriu.» 

Maria-Aurèlia Capmany

«La Primera història d’Esther, complexa i esquemàtica, fixa la creació d’un mite absolutament personal, revisa críticament un període difícil de la nostra història moderna i sintetitza prodigiosament totes les possibilitats de la cultura i de la llengua catalanes. I, a la vegada, enceta una sèrie de nous camins, teatrals i literaris, que la situen a l’avantguarda de l’art modern.» 

Joaquim Molas

«Espriu va posar les bases d’un teatre nacional. El nivell d’adultesa intel· lectual de Primera història d’Esther és un excel·lent punt de partida; els altres textos i espectacles, un complement o enriquiment d’aquest punt inicial. Ara cal preguntar-se: el teatre català ha sabut continuar la lliçó iniciada per ell?» 

Ricard Salvat

	Salvador Espriu
Cronologia

1913
Neix el 10 de juliol a Santa Coloma de Farners, on el seu pare, fill d’una antiga família d’Arenys de Mar, exercia de notari.

1915
La família es trasllada a Barcelona i passa els estius a Arenys de Mar. Estudis primaris a l’Escola Montessori, de la Diagonal, i a l’Escola Alemanya.

1920
Pateix una greu malaltia a conseqüència d’un xarampió. És operat i ha de romandre al llit durant dos anys i mig.

1924
Mor la seva germana Maria Isabel i, dos anys més tard, el seu germà gran Francesc. Fa el batxillerat a l’escola laica Sant Lluís Gonçaga, del carrer Bonavista, que dirigia Joaquim Soler, un parent del seu pare. Fa vida reclosa, dedicat sobretot a la lectura.

1929
Publica Israel, en castellà, una edició privada de cent exemplars, no venals.

1930
Ingressa a la Universitat de Barcelona, on cursa les carreres de Dret i de Filosofia i Lletres (estudis d’Història Antiga i de Llengües Clàssiques). Participa de l’experiència de la Universitat Autònoma, on té com a professors Pere Bosch-Gimpera, Lluís Pericot, Carles Riba, Lluís Segalà i Ferran Soldevila, entre d’altres. Entre els seu col·legues, fa amistat amb Bartomeu Rosselló-Pòrcel, Amàlia Tineo, Mercè Montañola i Lola Solà.

1931
Publica la novel·la El doctor Rip, amb un pròleg de Carles Soldevila.

1932
Publica la novel·la Laia.

1933
Amb un grup de professors i de companys i companyes de la Universitat, fa un creuer de quaranta-cinc dies per la Mediterrània. Visita Egipte, Turquia, Palestina, Itàlia i Grècia.

1934
Publica el recull de narracions Aspectes.

1935
Es llicencia en Dret. Coneix Llorenç Villalonga. Publica Ariadna al laberint grotesc, narracions, i la novel·la curta Miratge a Citerea.
1936
Es llicencia en Història Antiga, però l’esclat de la guerra li impedeix de preparar la llicenciatura en Llengües Clàssiques (tenia l’escolaritat feta) i d’iniciar estudis d’egiptologia. És mobilitzat. S’incorpora a la columna Macià-Companys, on fa serveis de caserna fins a l’abril de 1937. Posteriorment, fins a l’ocupació de Barcelona per part de les tropes franquistes, fa el servei a l’Auditoria de Guerra.

1937
Publica Letizia i altres proses, entre les quals Fedra, una versió narrativa de l’obra teatral de Llorenç Villalonga que ja havia traduït al català. També publica Petites proses blanques.
1938
El 5 de gener, mor el seu amic Bartomeu Rosselló-Pòrcel al sanatori del Brull.

1939
Escriu Antígona, la primera setmana de març de 1939.
1940
Comença a treballar de passant del notari Gual, que acull la clientela del seu pare, mort aquell mateix any.

1943
Col·labora amb Enric Bagué en el primer dels tres volums d’Iniciación a la Historia Universal, que dirigia un dels seus professors universitaris, Alberto del Castillo: Tiempos antiguos (Prehistoria, Oriente, Grecia).

1946
Publica en edició clandestina el seu primer llibre de versos: Cementiri de Sinera.

1948
Publica Primera història d’Esther. Prèviament, n’havia fet una lectura al Cercle Literari de l’Institut Francès de Barcelona.

1949
Segon llibre de poemes: Les cançons d’Ariadna.

1950
Mor la seva mare.

1951
Joan Triadú inclou els contes Mariàngela l’herbolària i Tres sorores a l’Antologia de contistes catalans.
1952
Amb Anys d’aprenentatge. Laia. Aspectes. Miratge a Citerea. La pluja, inicia l’edició completa i revisada de les proses. Aquest mateix any publica dos nous llibres de poemes: Les hores i Mrs. Death.

1954
Publica El caminant i el mur.

1955
Publica Final del laberint, premiat amb la Lletra d’Or. Publica també en un mateix volum Antígona i la seva versió teatral de la Fedra de Villalonga.

1957
Evocació de Rosselló-Pòrcel i altres notes, recull de comentaris de crítica literària i artística. L’Agrupació Dramàtica de Barcelona estrena Primera història d’Esther, dirigida per Jordi Sarsanedas, i, l’any següent, Antígona, dirigida per Frederic Roda.

1960
Publica La pell de brau (1960). L’obra té una gran acollida i el converteix, al llarg dels anys seixanta, en un dels referents destacats de la intel·lectualitat catalana antifranquista. L’Escola d’Art Dramàtic Adrià Gual, que dirigeix Ricard Salvat, en fa lectures dramatitzades. Espriu deixa la notaria i s’incorpora a una entitat mèdica privada que dirigeix el seu germà Josep.

1962
L’Escola d’Art Dramàtic Adrià Gual, amb direcció de Ricard Salvat, presenta el segon muntatge de Primera història d’Esther. Seguiran Gent de Sinera i un segon muntatge d’Antígona, tots dos el 1963.

1963
Publica Obra poètica, amb l’inèdit Llibre de Sinera.

1965
Estrena de Ronda de mort a Sinera, dramatúrgia de Ricard Salvat sobre textos de Salvador Espriu. L’obra es converteix en un dels grans referents de l’Escola d’Art Dramàtic Adrià Gual i del teatre independent català. Se’n faran quatre versions més, els anys 1969, 1975, 1980 i 2002.

1967
Raimon edita el disc Cançons de la roda del temps, que musica una secció d’El caminant i el mur.

1968
Edicions 62 publica el primer volum de les Obres Completes.

1970
Antoni Comas, catedràtic de llengua i literatura catalanes a la Universitat de Barcelona, presenta la seva candidatura al premi Nobel. La Fundació FVS d’Hamburg, adscrita a la Universitat de Tubinga, li concedeix el premi Montaigne.

1971
S’estrena la pel·lícula Laia, basada en l’obra homònima d’Espriu, dirigida per Vicenç Lluch i protagonitzada per Núria Espert i Francisco Rabal.

1972
Publica Setmana Santa, que obté el premi de la Crítica. És guardonat amb el premi d’Honor de les Lletres Catalanes. 

1975
Publica Formes i paraules. Aproximació a l’obra d’Apel·les Fenosa.

1978
Publica Una altra Fedra, si us plau, obra escrita a instàncies de Núria Espert i estrenada sota la direcció de Lluís Pasqual.

1980
Any de grans reconeixements públics: concessió de la medalla d’or de la de la Generalitat de Catalunya; renovació de la seva candidatura al premi Nobel; inici de la traducció de tota la seva obra en llengua espanyola a cura d’Andrés Sánchez Robayna i Ramon Pinyol i Balasch; investidura com a doctor honoris causa per les universitats de Barcelona i Tolosa de Llenguadoc; publicació, en col·laboració amb el músic Manuel Valls, de Les veus del carrer, subtitulada «Suggeriments musicals sobre algunes remors de ciutats i pobles», que havia escrit el 1966; i, finalment, D’una vella, i encerclada terra, en commemoració del centenari del Centre Excursionista de Catalunya, que s’havia estrenat l’any anterior al Palau de la Música Catalana.

1981
Publica Les roques i el mar, el blau.
1982
Rep la medalla d’or de la Ciutat de Barcelona.

1983
Publica Aproximació a Santa Coloma de Farners i a algun dels seus entorns.

1984
Ingressa a l’Acadèmia de Bones Lletres amb un discurs basat en els seus records sobre Rosselló-Pòrcel, i publica Per a la bona gent, un recull de poemes aïllats.
1985
El 3 de febrer pateix un infart de miocardi, i el dia 22 del mateix mes mor a la Clínica Quirón de Barcelona. És enterrat a Arenys de Mar.

Oriol Broggi

Direcció, escenografia i so

Neix a Barcelona el 1971. És llicenciat en Dramatúrgia i Direcció Escènica per l’Institut del Teatre (1997). Ha cursat també estudis d’Imatge i So. El 2002
participa en l’Stage de Teatre, organitzat per la Comunitat de Teatres Europeus a 
Stuttgart, juntament amb altres directors, autors, actors i escenògrafs europeus.

Treballs com a director d’escena:

· El carter del Rei de R. Tagore. Producció del Teatre Municipal de Manacor. 2006
· Arriba una cançó amb Jaume Sisa. Producció L’Alegria. Teatre Alegria. 2006
· Antígona de Sófocles. Biblioteca de Catalunya. Producció La Perla 29. 2006. Premis Butaca 2006 al millor espectacle i millor direcció.
· Magnus de Jordi Teixidor. Sala Beckett. 2006
· Rosencranz i Gildernstern són morts de Tom Stoppard. Festival Shakespeare de Santa Sussana Producció La Perla 29. 2005. Sala Beckett el 2006.
· La mort d’Ivan Ilitx de Lev Tolstoi. Sala Beckett. Producció La Perla 29. 2005
· El Misantrop de Molière. Biblioteca de Catalunya. Producció La Perla 29. 2005
· Per què te’n vas? Teatre del dir adéu amb Jaume Sisa. Idea i dramatúrgia d’Oriol Broggi. 
Producció del CDV. 2004
· Els Fusells de la Senyora Carrà de Bertolt Brecht. La Perla 29 i CDV.
 2004
· Refugi de Jessica Goldberg. La Perla 29 i Sala Beckett. Grec 2003
· Històries de Teatre de Rosa Gàmiz. Teatre Infantil. Producció de la Perla 29. 2003
· Cyrano’s. Dramatúrgia de Rosa Gàmiz i Oriol Broggi. A partir de Cyrano de Bergerac d’Edmond 
Rostand. Teatre Principal de Palma i Municipal de Manacor. 2003
· Els ulls de l’etern germà de Stephan Zweig. La Perla 29 i Sala Beckett. 2002
· Enric IV de Luigi Pirandello. Coproducció Grec i Passadís Teatre. Grec 2001
· Tartuf, o l'impostor de Molière. Grec, Passadís teatre, Versus 
Teatre. Grec 2000
· Jordi Dandin de Molière. Festival Grec. Producció de Passadís Teatre. Grec 1999
· Crit i Nit. Poesies i cançons. Diversos autors. Amb Mariona Sagarra, cantant i Marc Serra, 
guitarra. 1999
· Els Fusells de la Mare Carrà de Bertolt Brecht. 1998
Treballs com a actor: 

Ronda de Mort a Sinera de Salvador Espriu i Ricard Salvat. Dir. Ricard Salvat. Teatre Lliure. 2001; 
La Dona Incompleta de David Plana. Dir. Sergi Belbel. Coproducció 
Sala Beckett, Cia 
Mala Sang i Passadís Teatre. 2001; Fragments d 'una carta de comiat llegits per geòlegs de Normand Chaurette. Dir. de 
Sergi Belbel. Sala Beckett. 2000; 
Ària del Diumenge. Sobre textos de Joan Oliver. Dramatúrgia i direcció de Carlota Subirós. TNC Sala Petita. 1999; 
El Vuitè Sentit. Dramatúrgia i direcció de Carlota Subirós. Direcció musical: Ernest Martínez 
Izquierdo.  Música: György Ligeti. Coproducció de Grec, Barcelona 216 i La Sonora. 1998; 
Maria Rosa d'Àngel Guimerà. Dir. Rosa Novell. Focus. 1997; 
El Malaguanyat de Thomas Bernhard. Dir. Carlota Subirós. Grec 1997; 
L'Avar de Molière. Dir. Sergi Belbel. Focus. Grec 1996; 
La Lliçó de Ionesco. Dir. Carlota Subirós. Producció de Èxic Teatre. 1996
Ajudanties de direcció:
Amb Sergi Belbel: Primera Plana. TNC 2003; Dissabte, diumenge i dilluns d’E. de Filippo. TNC 2002; El Alcalde de Zalamea de Calderón de la Barca. TNC 2000; L’Estiueig de Carlo Goldoni. TNC 1999; El Criptograma de David Mamet. TNC 1999
Amb Rosa Novell: Una nit amb Lu Xun. Lectura de poemes. Teatre del Sol de Sabadell. 1997; Greus Questions d’Eduardo Mendoza. Sala Muntaner. 2005 

Roser Vallvé

Vestuari

Nascuda a Barcelona el 14 gener de 1973.
Estudis de Disseny Gràfic a Eina, Escola d’Art i Disseny (UAB)

Formació complementària:
Tècniques teatrals a ESCÉNIC@ Centro de Estudios Escénicos de Andalucía: Tècnic de Maquinista i construcció de decorats (800h) 2005; Monogràfic Construcció de titelles (30h) per Isa Soto 2005; Monogràfic Caracterització teatral (30h) per Irma de la Guardia 2005; Técnic en autoedició i disseny gràfic (200h) UPC 1997.

Vestuari teatral: Técnic de Vestuari Teatral (800h) (ESCÉNIC@ 2004); Monogràfic Vestuari s.XIX (30h) per Rosa Carrascosa (ESCÉNIC@ 2004); Seminari Barrets Passarel·la (30h) Escola Professional de la Dona 2003; Taller I i II de Patronatge (240h) Escola Professional de la Dona 2003; Taller de Cosir (120h) Escola Professional de la Dona 2003; Maquinista Confecció Industrial (400h) Institut Català de la Moda 2002; Tècniques Patronatge i Disseny de Moda (300h) Centro de Estudios Formación Tecnológica 1997

Pràctiques:

· Vestuari a Historia del soldado per a l’Orquesta Ciudad de Granada. 2004

· Vestuari a El Carnaval de los animales per al Centro Cultural Manuel de Falla. 2004

· Pràctiques de maquinista al Teatro Alhambra de Granada. 2005

Experiència laboral:
· Febrer-juny 2005: Ajudant tècnic de sastreria i Servei de funció al Teatro Alhambra de Granada, amb companyies com: 



Cónica/Lacónica, 



Josef Nadj/Centre Coreográfic Nacional d’Orléans, 



La Zaranda, 



Metzger/ Zimmermmann/ De Perrot, 



Teatro del Olivar, 



Teatro del Velador, 



Teatre Romea.
· Octubre 2005 – juny 2006: Tècnic de construcció d’escenografia al Taller d’escenografia Jordi Castells, s.c.p. de Sta. Agnès de Malanyanes, per les obres, entre d’altres: Falses Confidències, TNC; Aigues encantades, TNC; La boda y el baile de Luis Alonso, Teatro de la Ópera de  Madrid.
· Març 2006: Disseny i construcció del vestuari de l’espectacle Antígona. Producció La Perla 29, SL.

· Juny 2006: Disseny i construcció del vestuari de l’espectacle Somriure d’elefant. Producció La Perla 29, SL.

· Jul 2006: Sastressa al taller de la Fundació Teatre Lliure per l’obra Otel·lo.
Pep Barcons

Il·luminació

Va néixer a Manlleu el 1964. 

Llicenciat en Interpretació per l’Institut del Teatre de Barcelona.

La seva activitat com a il·luminador inclou:

· La fàbrica de Miquel Marti i Pol. Dir. Pep Tines/Cacu Prat. 2006
· Arriba una cançó de Broggi-Sisa. Dir. Oriol Broggi. 2006
· Rosencranz i Gildernstern són morts de Tom Stoppard. Dir. Oriol Broggi. 2006
· A poqueta nit de Juli Disla. Dir. Marc Riera. 2006
· Antígona de Sófocles. Dir. Oriol Broggi. 2006
· Magnus de Jordi Teixidor. Dir. Oriol Broggi. 2005
· Besos de Carles Alberola. Dir. Pep Simon. 2005
· Del pont estant d’Arthur Miller. Dir. Pep Tines. 2005
· La mort d’Ivan Ilitx de Lev Tolstoi. Sala Beckett. Dir. Oriol Broggi. 2005
· El Misantrop de Molière. Dir. Oriol Broggi. 2005
· Els Fusells de la Senyora Carrà de Bertolt Brecht. Dir Oriol Broggi. 2004
· L’Adversari de Joaquim Estrada. Dir. Pep Simon. 2004
· Mandíbula afilada de Carles Alberola. Dir. Joan Roure. 2004
· Conte d’hivern de William Shakespeare. Dir Anna Estrada. 2003
· Els ulls de l’etern germà de Stephan Zweig. Dir. Oriol Broggi. 2002
· Enric IV de Luigi Pirandello. Dir Oriol Broggi. 2001
· Sonata creuzer de Lev Tolstoi. Dir Quim Estrada. 2001
· Tartuf, o l'impostor de Molière. Dir. Oriol Broggi. 2000
· Com germanes de Cristina Estrada. Dir. Anna Estrada. 2000
· Jordi Dandin de Molière. Dir. Oriol Broggi. 1999
· La nit de les tríbades de Peter Olov. Dir. Pep Simon. 1998
· Tot el que miro m’exalta i parlo com un orat de Joan Vinyoli. Direcció i interpretació: Lluís Soler. 1997
· El cafè de la Marina de Josep Maria de Sagarra. Dir. Josep Colomer. 1997
De l’any 1987 a l’any 1996, com a director tècnic del Centre Dramàtic d’Osona, treballa amb diferents directors:



Lluís Solà (Detall de cossos a la sorra de Lluís Solà; Gran sessió de màgia de Hausson-Brossa); 
Pep Colomer (Víctimes del deure de Ionesco); 
Sergi Belbel (En companyia d’abisme de Sergi Belbel); 
Iago Pericot (El banquet de Plató); 
Wlade Znorko (El soldat Zweik); 
Hermman Bonnin (El Sarau de Joan Brossa).

	Sala Petita

Del 31 de gener
al 4 de març de 2007
Obra recomanada Connecta’t

Text editat per Proa

Programa de mà

Espectacle recomanat 

a partir de 16 anys

Horaris:
dimecres i divendres, 20 h

dijous, 17 h

dissabte, 17 i 21.30 h

diumenge, 18 h

Preu de les localitats: 

13-24 €


Activitats entorn de l’obra

Col·loqui:
Dissabte, 17 de febrer després de la funció de nit
Entrada lliure

No t'ho perdis. Teatre:
Dimarts, 6 de febrer de 2007 a les 19 h

Biblioteca Jaume Fuster 

(Plaça de Lesseps, 20-22)

Dins el cicle No t'ho perdis, ofert per la Xarxa de Biblioteques de Barcelona, es farà una trobada-col·loqui sobre Primera història d’Esther.

Entrada lliure

Exposició sobre l’autor

El TNC vol celebrar la representació, per primer cop a les seves sales, d’una peça de Salvador Espriu amb una exposició dedicada a l’autor de Primera història d’Esther, instal·lada al vestíbul principal. L’exposició «Salvador Espriu: arquitecte de Sinera» segueix les mateixes línies que la que es va fer la temporada passada sobre Joan Puig i Ferreter, i consta de diversos plafons amb fotografies i material divers, que expliquen la relació entre Salvador Espriu i el teatre. 
La mostra es podrà veure al vestíbul principal mentre durin les representacions, i posteriorment, circularà per les biblioteques de Catalunya. 

	Entrades

Com comprar les entrades

Per Tel·Entrada: 
· Xarxa d’oficines de Caixa de Catalunya

  de dilluns a divendres de 8 a 14.30 h

· trucant al 902 10 12 12

· a www.telentrada.com les 24h. 

Al web del TNC

www.tnc.cat

A les taquilles del TNC

(plaça de les Arts, 1).

Horari de taquilles

De dimarts a divendres, de 15 a 20 h

Dissabtes de 15 a 21.30 h

Diumenges, de 15 a 18 h

(horaris especials durant les funcions de matí)

La venda anticipada es farà fins una hora abans de començar la representació.

Abonats i carnet Connecta’t 25

Directament a les taquilles

Trucant en horari de taquilles al telèfon exclusiu 933 06 57 20

abonat@tnc.cat

connecta@tnc.cat

Horaris de reserves de grups i centres d’ensenyament

De dilluns a divendres de 10 a 14 h i de 15 a 18 h i divendres fins a les 17 h

Reserva telefònica (transferència bancària o targeta de crèdit) trucant als telèfons exclusius de:

Grups: 933 06 57 07
Centres d’ensenyament: 933 06 57 40

Regala Teatre

Tiquet regal individual

Tiquet regal empresa

Servei de relació amb l’espectador i l’empresa

933 065 707

Atenció especial

A totes les sales del TNC hi ha espais reservats per a persones que utilitzen cadira de rodes. Per tal que el personal del TNC pugui garantir una atenció adequada a les seves necessitats, és recomanable trucar  al 933 06 57 20 en el moment d’adquirir les localitats. 

Audiodescripció amb l’ONCE

Funcions adaptades amb audiodescripció per a persones invidents a diferents produccions durant la temporada.
	Activitats i serveis

Cafeteria del vestíbul principal.

Horari: des d’una hora abans de l’inici de la funció fins a dues hores després d’acabar l’última funció.

Bar del vestíbul de la Sala Tallers, obert des d’una hora abans de les representacions.

La Terrassa del Teatre

Durant els mesos de juny i juliol, la cafeteria s’obre també a la Terrassa.

Per a més informació: 933 065 729/31 o cafeteria@tnc.cat
Llibreria del TNC
Horari: des d’una hora abans de les representacions fins després del darrer entreacte (excepte en les funcions de tarda).

 Tel. 93 306 57 00 (ext. 243).

llibreria@tnc.es

Videoteca
Arxiu de més de 350 enregistraments de teatre, òpera i dansa. Hores de visionat concertades. 

Tel. 93 306 57 00 (ext. 312)

Visites guiades

Dimarts a la tarda i dijous al matí. 

Preu: 3 € per persona. 

Centres d’ensenyament, gratuït. 

Grups reduïts (de 15 a 30 persones)

Reserves: 933 06 57 49 i visites@tnc.cat.

Lloguer d’espais

933 06 57 55
espais@tnc.cat

Com accedir al TNC 

Autobús: Línies 6, 7, 10, 56, 62, 92, B2 i B25 

Serveu nocturn N0, N3, N7 i N11

Metro: Línia 1 (Glòries i Marina), Línia 2 (Monumental)

Tramvia: Línia T4 (Auditori Teatre Nacional)

Tren: RENFE (Clot i Arc de Triomf)

Autocars: Estació del Nord

Bus de les Arts: Sortida entre el Teatre Nacional i L’Auditori després de les funcions i els concerts de nit. El trajecte es fa sense parades fins a la plaça de Catalunya. Preu del bitllet:1 €. 

Servei de Taxi: En finalitzar les funcions de nit de dimecres a dissabte. Es pot sol·licitar des del punt d’informació dels vestíbuls.
Cotxe: Aparcament al carrer de Padilla (preu especial) amb accés directe al teatre. 

Accés a la Sala Tallers 

L’accés a la Sala Tallers i a les taquilles d’aquesta sala és pel carrer Padilla, cantonada carrer Ribes.

